અમદાવાદની વી.એસ. હોસ્પિટલની એક લિફ્ટ જાણે મરવા પડી હોય તેમ લાગી રહ્યું છે, તો બીજી લિફ્ટ વારંવાર બીમાર પડી જાય છે. આથી બીમાર દર્દીઓને પારાવાર સમસ્યાઓનો સામનો કરવો પડે છે. હોસ્પિટલના ટ્રોમા સેન્ટરની સામેના બિલ્ડિંગમાં દર્દીઓ તથા મુલાકાતીઓ માટે બે લિફ્ટ રાખવામાં આવી છે. જોકે આ બંને લિફ્ટ ચાલુ હોવા કરતાં બંધ વધુ હોય છે. તેમાંની એક લિફ્ટ તો ૩-૪ વર્ષથી બંધ જ છે, જ્યારે બાજુમાં રહેલી બીજી લિફટ ગમે ત્યારે બંધ થઈ જાય છે. આવા સમયે દર્દીઓને ભારે હાલાકીનો સામનો કરવો પડે છે. વળી આ લિફ્ટ જ્યારે અચાનક બંધ થઈ જાય ત્યારે અંદર રહેલા લોકો બુમાબુમ કરી મૂકે છે અને તેમની બૂમો સાંભળીને લોકો દોડી આવે છે. બાદમાં કલાકોની જહેમત બાદ તેમને બહાર કાઢવા પડે છે. આવો બનાવ દર ત્રીજા-ચોથા દિવસે બની રહ્યો છે, છતાં હોસ્પિટલતંત્ર ઘોર બેદરકારી સેવી રહ્યું છે.